贈豫章來子儀言詩
作者：曾丰
朝代：宋

paragraphs: 少年氣宇要自恢，見人賦詩謂爲才，出入常將筆裝懷。
中年心地要自息，見人哦詩謂爲癖，起居常把口掛壁。
子儀昌誦得意詩，句中勾我已嬾機。
多年抱渴滿意沃，半世稱雄望風雌。
詩源始自葛天氏，三人投足歌牛尾。
萬象包羅八曲間，國風雅頌其流爾。
八曲不幸世不傳，傳世僅餘三百篇。
漢唐作者代角立，庶幾老杜氣渾全。
本朝詩數江西派，黄公太史爲之最。
大成未集夷惠行，具體猶微顔孟輩。
派流到今嗣者誰，青出于藍吾子儀。
拄杖初擔教門出，便敢呵佛駡祖師。
我當拗折君拄杖，大家俱以背爲向。
能出二十四人前，更超三百五篇上。